vhodnosť užívanie Solmucolu, Erdomedu a Infra lampy
Mám virózu. Ráno farebné hlieny, k večeru biele. Užívam Mercurius Solubilis 9ch, Lymphomyosot, Kalobu, 5 complex: chaga, reishi, cordyceps, hericium, maitake. Začali a miznú bolesti v hrdle, prepukli bolesti kosti medzi obočím. Mám pridať Solmucol/ Erdomed aVyhrievať dutiny červeným svetlom? Ďakujem
Dobrý deň,
ďakujeme za Vašu otázku.
Bolesť v oblasti čela môže byť príčinou zápalu prínosových dutín, ktoré sa prejavujú bolesťou hlavy a tlakom v tvári. Typická je bolesť na dotyk v oblasti lícnych kostí, pod očami a na čele. Taktiež sa môže prejavovať ako bolesť hornej čeľuste a zubov, pričom sa zhoršuje v predklone. Sprievodným prejavom ochorenia môže byť tlak v uchu a kašeľ. Na uľahčenie odtoku sekrétu a dýchania môžu byť použité nosové kvapky, tablety či výplachy dutín slanými roztokmi. Bolesti sa zmierňujú analgetikami. Účinné môžu byť aj obklady tváre vlhkými, teplými uterákmi a zvlhčovanie vzduchu.
Solmucol a Erdomed patria medzi mukolytiká či expektoranciá. Sú vhodné na liečbu kašľu, podporu vykašliavania a riedenie hlienu v dolných dýchacích cestách.
Vo vašom prípade, je vhodnejší liek
Sinupret
. Používa sa pri akútnych a chronických zápaloch prinosových dutín a dýchacích ciest, ako aj podporná liečba pri antibakteriálnej terapii. Dospelí a dospievajúci od 12 rokov užívajú 3-krát denne 1 tabletu.
Na uvoľnenie dutín Vám odporúčam i nosový sprej
Dr.Max Orinox Neo
, ktorý prináša úľavu pri opuchoch sliznice nosa. Liek obsahuje liečivo xylometazolíniumchlorid a používa sa na symptomatickú liečbu upchatého nosa a výtoku z nosa pri nádche alebo zápale prínosových dutín. Odporúčané dávkovanie pre dospelých a dospievajúcich starších ako 12 rokov je 1 vstrek do každej nosovej dierky maximálne 3x denne. Nosový sprej sa neodporúča užívať dlhšie ako týždeň.
Infralampa je zariadenie, ktoré produkuje infračervené svetlo. Toto svetlo má dlhú vlnovú dĺžku a dokáže prenikať do pokožky, aj do svalov, kostí, tkanív a nervov. Zlepšuje krvný obeh a prispieva k lepšiemu okysličovaniu organizmu. Infračervené svetlo uľavuje od bolesti a podporuje hojenie a regeneráciu po zraneniach. Používa sa pri liečbe nádchy a upchatých nosných dutín, zápalových ochoreniach svalov, kĺbov, nervov, pri infekciach močových ciest, pri kožných ochoreniach (ekzémy) alebo taktiež pri problémoch so stresom, depresiou či úzkosťou. Na základe  uvedneých informácii je možné použiť infralampu aj na Vami udávané ťažkosti.
V prípade, že sa Vám stav nezlepší do týždňa, alebo nastane zhoršenie zdravotného stavu, bude potrebné lekárske vyšetrenie.
Prajem pekný zvyšok dňa.
S pozdravom,
PharmDr. Anna Pacalajová